อยากจะขอรบกวนถามคุณคะ เมื่อเดือนก่อน ไปตรวจ NIFTY มาคะ และวันนี้มีพยาบาลโทรมาแจ้งผล ว่ามีโครโมโซม คู่นึง ขึ้นผลว่าก้ำกึ่ง หมายความว่ายังไงหรอคะ กังวลมากๆคะอยากถามคุณว่าคืออะไรหรอคะ มีความเสี่ยงหรือเปล่าคะ คุณเลยนัด ให้ไปอีกที วันที่ 13 คะ
สวัสดีค่ะ การตรวจ NIFTY คือการตรวจคัดกรองหาลักษณะความผิดปกติของโครโมโซมทารกในครรภ์มารดาโดยไม่ต้องเจาะน้ำคร่ำ โดยอาศัยการเจาะเลือดจากมารดาก็สามารถตรวจลักษณะทางพันธุกรรมของบุตรได้ ซึ่งการตรวจนี้ทำได้เมื่อมีอายุครรภ์ตั้งแต่ 10 สัปดาห์ขึ้นไป โดยการตรวจนี้อาศัยหลักการวิเคราะห์หาลำดับของโครโมโซม หลักๆก็เพื่อหาว่ามีการเกินมาของโครโมโซมคู่ที่ 21 คู่ที่ 18 และ 13 หรือไม่ ซึ่งเป็นความผิดปกติของโครโมโซมที่พบได้บ่อย และนอกจากนี้ยังสามารถตรวจความผิดปกติอื่นๆ ได้อีกเช่นความผิดปกติของโครโมโซมเพศการมีผลก้ำกึ่งนั้น อาจจะเกิดจากการตรวจที่เร็วเกินไป ทำให้ยังบอกผลแน่ชัดไม่ได้ จึงต้องมีการนัดกลับไปตรวจซ้ำ ในตอนนี้ไม่จำเป็นต้องกังวลจนเกินไป ควรกลับไปตรวจตามนัด เมื่อทารกมีอายุครรภ์มากขึ้น มักจะบอกได้ชัดเจนขึ้น และหากมีความผิดปกติใดๆ แพทย์จะให้คำแนะนำต่อไปว่าเป็นความผิดปกติอะไร จะทำให้เกิดอะไรตามมาได้บ้าง เพื่อให้บิดาและมารดาตัดสินใจร่วมกันต่อไปค่ะ